[pic] | AZ EURÓPAI KÖZÖSSÉGEK BIZOTTSÁGA |

Brüsszel, 21.03.2006

COM(2006) 139 végleges

2006/0045 (ACC)

Javaslat

A TANÁCS HATÁROZATA

egyrészről az Európai Közösség és másrészről az Albán Köztársaság között a kereskedelemről és kereskedelemmel kapcsolatos ügyekről szóló ideiglenes megállapodás megkötéséről

(ELőTERJESZTő: A BIZOTTSÁG)

INDOKOLÁS

1. A csatolt tanácsi határozati javaslat az egyrészről az Európai Közösség és másrészről az Albán Köztársaság (a továbbiakban: Albánia) közötti ideiglenes megállapodás megkötését szolgáló hivatalos okirat.[1]

2. Albánia és az Európai Közösség kapcsolatainak alapja az 1992 májusában Brüsszelben aláírt és 1992. december 4-én hatályba lépett kereskedelmi és gazdasági együttműködési megállapodás

3. A Tanács által 2002. október 21-én elfogadott tárgyalási irányelvekkel összhangban a Bizottság 2006. február 18-án lezárta a Stabilizációs és Társulási Megállapodásról (STM) Albániával folytatott tárgyalásokat. A Bizottság az STM és az Ideiglenes Megállapodás egyidejűleg történő aláírását javasolja a Tanácsnak, de az STM csak az Albánia, a Közösség és a tagállamok általi megerősítést követően lép hatályba.

4. Az STM megerősítéséig a Bizottság a tárgyalási irányelvekkel és az STM 136. cikkével összhangban Ideiglenes Megállapodás megkötését javasolja, amely lehetővé teszi, hogy az STM kereskedelemre és a kereskedelemmel kapcsolatos ügyekre vonatkozó rendelkezései az STM aláírását követő lehető leggyorsabban hatályba léphessenek. A Bizottság Albániával megállapodott az Ideiglenes Megállapodás szövegéről, amelyet 2006. február 28-án parafáltak.

5. Az Ideiglenes Megállapodás váltja fel az Európai Közösség és Albánia között létrejött Kereskedelmi és Gazdasági Együttműködési Megállapodás kereskedelemre vonatkozó rendelkezéseit. Az Európai Unió stabilizációs és társulási folyamatában részt vevő vagy ahhoz kapcsolódó országokra és területekre kivételes kereskedelmi intézkedések bevezetéséről, a 2820/98/EK rendelet módosításáról, illetve az 1763/1999/EK és a 6/2000/EK rendelet hatályon kívül helyezéséről szóló, 2000. szeptember 18-i 2007/2000/EK tanácsi rendelet – amely kedvezőbb kereskedelmi engedményeket biztosít[2] – az Ideiglenes Megállapodással párhuzamosan továbbra is alkalmazandó.

6. A Bizottság a csatolt javaslat alapján felkéri a Tanácsot a tárgyalások eredményeinek jóváhagyására és az Ideiglenes Megállapodás az Európai Közösség nevében történő megkötésére.

2006/0045 (ACC)

Javaslat

A TANÁCS HATÁROZATA

egyrészről az Európai Közösség és másrészről az Albán Köztársaság között a kereskedelemről és kereskedelemmel kapcsolatos ügyekről szóló ideiglenes megállapodás megkötéséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 133. cikkére, összefüggésben a 300. cikk (2) bekezdése első albekezdésével, továbbá a 300. cikk (3) bekezdése első albekezdése első mondatával,

tekintettel a Bizottság javaslatára,

mivel:

(1) Az egyrészről az Európai Közösségek és tagállamai, másrészről az Albán Köztársaság között 2006. […] Brüsszelben létrejött Stabilizációs és Társulási Megállapodás hatályba lépéséig jóvá kell hagyni az Európai Közösség és Albánia között a kereskedelemről és a kereskedelemmel kapcsolatos ügyekről szóló Ideiglenes Megállapodást.

(2) A megállapodás a kereskedelemre vonatkozó rendelkezései kivételes jellegűek, a stabilizációs és társulási folyamat keretében megvalósított politikához kapcsolódnak és az Európai Unió számára nem jelentenek precedenst a Közösségnek a Nyugat-Balkánon kívüli harmadik országokkal kapcsolatos kereskedelmi politikájában.

(3) A Megállapodást ennélfogva az Európai Unió nevében kell jóváhagyni,.

A KÖVETKEZŐKÉPPEN HATÁROZOTT:

1. cikk

Az egyrészről az Európai Közösség és az Albán Köztársaság között a kereskedelemről és a kereskedelemmel kapcsolatos ügyekről szóló ideiglenes megállapodás, a csatolt mellékletek és jegyzőkönyvek és a záróokmányhoz csatolt együttes nyilatkozatok, valamint az Európai Közösség nyilatkozata az Európai Közösség nevében jóváhagyásra kerülnek.

Az első bekezdésben említett szövegeket csatolták e határozathoz.

2. cikk

A Tanács elnöke ezennel felhatalmazást kap a meghatalmazottak kinevezésére, akik az Európai Közösség nevében a megállapodás 56. cikkének megfelelően a jóváhagyó okiratokat letétbe helyezik.

Kelt Brüsszelben, […]-án/-én.

a Tanács részéről

az elnök

[1] Az Ideiglenes Megállapodás aláírásának előfeltétele a Stabilizációs és Társulási Megállapodás aláírása, amelyre a tervek szerint 2006 első felében kerül sor Brüsszelben. Az Ideiglenes Megállapodás mielőbbi hatálybalépésének biztosítása érdekében a két eljárást egyidejűleg indították el.

[2] HL L 240., 2000.9.23., 1. o. A legutóbb az 1946/2005/EK rendelettel (HL L 312., 2005.11.29., 1. o.) módosított rendelet.